《经龙树寺憩蒹葭簃》
清代·姚燮

良游委朋兴，蹑屩行犹夷。穿芦入纡径，乱叶交排挤。

幽凉逼新润，至净无烟栖。人语漏空绿，明翼翔宿鹥。

停步试回瞩，来径还杳迷。佛阁踞高阜，相与穷攀跻。

虚影泛帘夕，碎碧如藓衣。下俯极葱远，其上浮夕晖。

万梢滉金色，平陆生涟漪。临风歌道阻，未秋神已移。

南湖月寥阔，昔梦湖上矶。琴笛恣欣赏，鸥鹭相挈提。

溯游久违愿，坐对空因依。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。